গত ১ ও ২ সেপ্টেম্বর ২০১৮ টরন্টোতে অনুষ্ঠিত ৪র্থ বিশ্ব সিলেট সম্মেলন ছড়িয়ে দিয়ে গেছে অসাম্প্রদায়িক চেতনার বার্তা যা সিলেটের হিন্দু-মুসলমান শত শত বছর ধরে লালন করে আসছে। সম্মেলন জানান দিয়ে গেছে সিলেটিরা কাঁটা তারের বেড়ায় বিশ্বাস করে না। যেখানেই সিলেটি সংস্কৃতির চর্চা হচ্ছে সেটাই সিলেট। তা হোক ভারত, হোক বৃটেন, যুক্তরাষ্ট্র কিংবা কানাডা। মূল ভূখন্ডের সাথে সেতুবন্ধন রচনার লক্ষ্য নিয়েই প্রতিবছর আয়োজন করা হচ্ছে বিশ্ব সিলেট সম্মেলন। আর এ বছর এটা সার্থকতায় রূপ নিলো। আশির দশকে লেখা শাহ আব্দুল করিমের লেখা গান ''গ্রামের নওজোয়ান, হিন্দু-মুসলমান মিলিয়া বাউলা গান আর মুর্শীদি গাইতাম, আগে কি সুন্দর দিন কাটাইতাম...''। এবারকার সম্মেলনে প্রমাণ হয়েছে এখনও সিলেটের হিন্দু-মুসলমান এক সাথে মিলে মিশে কাজ করে, একই সুরে গান গায়, একই প্লেটে ভাত খায়, একজন আরেকজনের কাঁধে হাত রেখে এক সাথে ঘুরে। সুখে-দুঃখে তারা একে অন্যের পাশাপাশি থাকে।